Document ID: 32003R1989

32003R1989
L 295/57
JURNALUL OFÍCIAL AL UNIUNII EUROPENE
REGULAMENTUL (CE) NR. 1989/2003 AL COMISIEI
din 6 noiembrie 2003
de modificare a Regulamentului (CEE) nr. 2568/91 privind caracteristicile uleiurilor de măsline și ale uleiurilor din reziduuri de măsline, precum și metodele de analiză relevante
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectoarele uleiurilor și grăsimilor (1), astfel cum a fost modificat ultima dată prin Regulamentul (CE) nr. 1513/2001 (2), în special articolul 35a,
întrucât:
(1)
Regulamentul (CEE) nr. 2568/91 al Comisiei (3), astfel cum a fost modificat ultima dată prin Regulamentul (CE) nr. 796/2002 (4), definește caracteristicile fizice, chimice și organoleptice ale uleiurilor de măsline și ale uleiurilor din reziduuri de măsline și metodele de evaluare a acestor caracteristici. Caracteristicile uleiurilor respective trebuie modificate pentru a se ține seama de noile denumiri și definiții ale uleiurilor de măsline și ale uleiurilor din reziduuri de măsline, aplicabile de la 1 noiembrie 2003 ca urmare a unei modificări a anexei la Regulamentul nr. 136/66/CEE, și anume includerea categoriei curente ulei virgin în categoria ulei lampant și reducerea acidității libere pentru toate categoriile.
(2)
În scopul continuării armonizării cu normele internaționale ale Consiliului internațional pentru ulei și ale Codex alimentarius, unele valori limită privind caracteristicile uleiurilor de măsline și ale uleiurilor din reziduuri de măsline prezentate în Regulamentul (CEE) nr. 2568/91 trebuie revizuite.
(3)
Pentru a se reduce numărul de analize necesare clasificării probelor din uleiurile de măsline avute în vedere, este de preferat ca laboratoarele de control să efectueze analizele privind calitatea și puritatea uleiurilor conform unei ordini stabilite printr-un program decizional ce trebuie adoptat pentru a se verifica conformitatea unei probe cu categoria declarată. Cu acest prilej trebuie eliminate metodele de analiză prevăzute de anexele VIII și XIII la Regulamentul (CEE) nr. 2568/91, care au fost înlocuite de analize mai fiabile și care figurează deja în regulamentul menționat.
(4)
Prelevarea de probe din loturile de uleiuri de măsline sau de uleiuri din reziduuri de măsline în ambalaje mici, în conformitate cu anexa la Regulamentul (CEE) nr. 2568/91, prezintă o serie de dificultăți practice pentru laboratoarele de control. Pentru a rezolva aceste dificultăți și pentru a reduce pe cât posibil cantitățile prelevate ar trebui modificat conținutul probei primare.
(5)
Pentru a permite o perioadă de adaptare la noile norme și punerea în practică a mijloacelor necesare aplicării acestora, precum și pentru a nu provoca perturbarea tranzacțiilor comerciale, data de aplicare a modificărilor, prevăzută de prezentul regulament, trebuie amânată până la 1 noiembrie 2003. Pentru aceleași motive trebuie să se prevadă ca uleiurile de măsline și din reziduuri de măsline ambalate înainte de această dată să poată fi vândute până la epuizarea stocurilor respective.
(6)
Măsurile prevăzute de prezentul regulament sunt conforme cu avizul Comitetului de gestionare a uleiurilor și grăsimilor,
ADOPTĂ PREZENTUL REGULAMENT:
Articolul 1
Regulamentul (CEE) nr. 2568/91 se modifică după cum urmează:
1.
Articolul 1 se înlocuiește cu următorul text:
„Articolul 1
(1) Sunt considerate uleiuri de măsline virgine, în sensul punctului 1 literele (a) și (b) din anexa la Regulamentul nr. 136/66/CEE, uleiurile ale căror caracteristici sunt conforme celor indicate la anexa I punctele 1 și 2 la prezentul regulament.
(2) Este considerat ulei de măsline lampant, în sensul punctului 1 litera (c) din anexa la Regulamentul nr. 136/66/CEE, uleiul ale cărui caracteristici sunt conforme celor indicate la anexa I punctul 3 la prezentul regulament.
(3) Este considerat ulei de măsline rafinat, în sensul punctului 2 din anexa la Regulamentul nr. 136/66/CEE, uleiul ale cărui caracteristici sunt conforme celor indicate în anexa I punctul 4 la prezentul regulament.
(4) Este considerat ulei de măsline compus din ulei rafinat și din uleiuri de măsline virgine, în sensul punctului 3 din anexa la Regulamentul nr. 136/66/CEE, uleiul ale cărui caracteristici sunt conforme celor indicate la anexa I punctul 5 la prezentul regulament.
(5) Este considerat ulei din reziduuri de măsline brut, în sensul punctului 4 din anexa la Regulamentul nr. 136/66/CEE, uleiul ale cărui caracteristici sunt conforme celor indicate la anexa I punctul 6 la prezentul regulament.
(6) Este considerat ulei din reziduuri de măsline rafinat, în sensul punctului 5 din anexa la Regulamentul nr. 136/66/CEE, uleiul ale cărui caracteristici sunt conforme celor indicate la anexa I punctul 7 la prezentul regulament.
(7) Este considerat ulei din reziduuri de măsline, în sensul punctului 6 din anexa la Regulamentul nr. 136/66/CEE, uleiul ale cărui caracteristici sunt conforme celor indicate la anexa I punctul 8 la prezentul regulament.”
2.
La articolul 2 alineatul (1) se elimină a șaptea și a douăsprezecea liniuță.
3.
La articolul 2 alineatul (4), primul paragraf se înlocuiește cu următorul text:
„Pentru verificarea prevăzută la alineatul (3), analizele menționate la anexele II, III, IX, X și XII, precum și, după caz, contraanalizele prevăzute de legislațiile naționale, se efectuează înainte de data minimă de valabilitate. În cazul în care prelevarea probei se face cu mai mult de patru luni înaintea datei minime de valabilitate, aceste analize se efectuează cel târziu în a patra lună de la prelevarea probei. Pentru celelalte analize prevăzute de regulamentul menționat anterior nu se prevede nici o limită de timp.”
4.
Se inserează următorul articol 2a:
„Articolul 2a
Verificarea de către autoritățile naționale sau de către reprezentanții acestora a conformității unei probe de uleiuri de măsline sau de uleiuri din reziduuri de măsline cu categoria declarată se poate face:
(a)
fie efectuând în ordine aleatorie analizele prevăzute la anexa I;
(b)
fie respectând ordinea prevăzută de anexa Ib privind programul decizional, până se ajunge la una dintre deciziile menționate de programul respectiv.”
5.
Articolul 7 se înlocuiește cu următorul text:
„Articolul 7
Se aplică dispozițiile comunitare privind prezența contaminanților.
În ceea ce privește concentrația de solvenți halogenați, limitele pentru toate categoriile de ulei de măsline sunt următoarele:
-
concentrația maximă pentru fiecare solvent halogenat detectat: 0,1 mg/kg;
-
concentrația maximă pentru suma solvenților halogenați detectați: 0,2 mg/kg.”
6.
Anexele se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 noiembrie 2003.
Cu toate acestea, produsele fabricate și etichetate legal în Comunitate sau importate legal în Comunitate și puse în liberă circulație înainte de 1 noiembrie 2003 pot fi comercializate până la epuizarea stocurilor.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 noiembrie 2003.

Labels: 7
3
17
6